Številka: 1002-61/2025-3130-2

Datum: 13. 2. 2025

Zadeva: Nega ožjega družinskega člana – 41. člen Zakona o delavcih v državnih organih

Na Ministrstvo za javno upravo smo prejeli vaše vprašanje glede izrednega dopusta v konkretnem primeru. Navajate, da je vaš izvenzakonski partner prestal operacijo. Zanima vas, ali vam pripada izredni dopust za nego ožjega družinskega člana, ali morate pri zdravniku urediti nego.

Uvodoma naj najprej pojasnimo, da ministrstvo ne more presojati konkretnih primerov, ampak lahko v okviru svojega delovnega področja posreduje le pojasnila in mnenja sistemske narave, ki sodijo v delovno področje ministrstva in so lahko v pomoč strokovni službi in predstojniku, ki odloča o pravicah javnih uslužbencev na podlagi zakona, podzakonskega predpisa in kolektivne pogodbe, zato vam glede na posredovana vprašanja v nadaljevanju posredujemo le splošna pojasnila.

V nadaljevanju pojasnjujemo, da se pri določitvi izrednega plačanega dopusta za javnega uslužbenca upoštevajo določbe kolektivne pogodbe, ki velja za delodajalca. Ker ne vemo kje ste zaposleni in katera kolektivna pogodba velja za vašega delodajalca, vam posredujemo splošno pojasnilo glede odsotnosti z dela s pravico do nadomestila plače za javne uslužbence, za katere velja Zakon o delavcih v državnih organih (Uradni list RS, št. 15/90, 2/91-I, 5/91, 18/91, 22/91, 4/93, 18/94 – ZRPJZ, 70/97, 87/97 – ZPSDP, 38/99, 56/02 – ZJU in 8/20; v nadaljevanju besedila: ZDDO) in Kolektivna pogodba za negospodarske dejavnosti v Republiki Sloveniji (Uradni list RS, št. 18/91-I, 53/92, 13/93 – ZNOIP, 34/93, 12/94, 18/94 – ZRPJZ, 27/94, 59/94, 80/94, 64/95, 19/97, 37/97, 87/97 – ZPSDP, 3/98, 3/98, 40/99 – popr., 39/99 – ZMPUPR, 39/99, 99/01, 73/03, 77/04, 115/05, 43/06 – ZKolP, 71/06, 138/06, 65/07, 67/07, 120/07, 57/08 – KPJS, 67/08, 1/09, 2/10, 52/10, 2/11, 3/12, 40/12, 1/13, 46/13, 95/14, 91/15, 88/16, 80/17, 80/18, 31/19, 80/19, 97/20, 160/20, 88/21, 136/22, 12/24 in 99/24; v nadaljevanju besedila: KPND).

Za javne uslužbence, za katere velja ZDDO in KPND, odsotnost z dela s pravico do nadomestila plače ureja ZDDO v 41. členu:

*"Delavec je lahko odsoten z dela s pravico do nadomestila plače največ sedem dni v posameznem koledarskem letu, in sicer:*

* *do sedem dni zaradi* *nege ožjega družinskega člana v primerih, ko nima pravice do nadomestila plače za odsotnost zaradi nege družinskega člana po predpisih o zdravstvenem zavarovanju, in sicer na podlagi zdravniškega potrdila, in zaradi aktivnega sodelovanja pri kulturnih, športnih in podobnih prireditvah;*
* *tri dni zaradi sklenitve zakonske zveze, rojstva otroka, smrti ožjega družinskega člana in selitve v drugo stanovanje;*
* *en dan zaradi smrti bližnjih sorodnikov, zaradi vpoklica k vojaškim vajam, ki trajajo nad šest dni, in drugih neodložljivih opravkov."*

Določbo glede odsotnosti z dela s pravico do nadomestila plače z enako dikcijo vsebuje tudi KPND v 29. členu.

Kot je iz besedila 41. člena ZDDO razvidno, člen predvideva le dva pogoja, in sicer:

* da gre za nego ožjega družinskega člana v primerih, ko nima pravice do nadomestila plače za odsotnost zaradi nege družinskega člana po predpisih o zdravstvenem zavarovanju in
* da javni uslužbenec posreduje ustrezno dokazilo - zdravniško potrdilo.

Drugih pogojev zakonska določba ne vsebuje.

Primere, ko javni uslužbenec ima pravico do nadomestila plače za nego ožjega družinskega člana določata Zakon o zdravstvenem varstvu in zdravstvenem zavarovanju (Uradni list RS, št. Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk, 15/22, 43/22, 100/22 – ZNUZSZS, 141/22 – ZNUNBZ, 40/23 – ZČmIS-1 in 78/23) ter Pravila obveznega zdravstvenega zavarovanja (Uradni list RS, št. Uradni list RS, št. 79/94, 73/95, 39/96, 70/96, 47/97, 3/98, 3/98, 51/98 – odl. US, 73/98 – odl. US, 90/98, 6/99 – popr., 109/99 – odl. US, 64/00 – popr., 91/00 – popr., 61/00, 59/02, 35/03 – popr., 18/03, 30/03, 78/03, 84/04, 44/05, 86/06, 90/06 – popr., 64/07, 33/08, 7/09, 88/09, 30/11, 49/12, 106/12, 99/13 – ZSVarPre-C, 25/14 – odl. US, 25/14, 85/14, 10/17 – ZČmIS, 64/18, 4/20, 42/21 – odl. US, 61/21, 159/21 – ZZVZZ-P, 183/21, 196/21 – ZDOsk, 142/22 – odl. US, 163/22, 124/23 in 82/24).

Namen določbe 41. člena ZDDO je omogočanje odsotnosti ravno v tistih v primerih, ko javnemu uslužbencu ne pripada nadomestilo na podlagi citiranih predpisov.

Glede na to, da obe določbi na enak način urejata odsotnosti delavcev s pravico do nadomestila plače zaradi nege ožjega družinskega člana pojasnjujemo, da je odločitev o odsotnosti z dela s pravico do nadomestila plače v pristojnosti predstojnika organa, ki v vsakem posamičnem primeru preveri, ali javni uslužbenec nima pravice do nadomestila plače za odsotnost zaradi nege družinskega člana po predpisih o zdravstvenem zavarovanju, in sicer na podlagi zdravniškega potrdila.

Odločitev o odobritvi odsotnosti zaradi nege ožjega družinskega člana je vezana na zdravniško potrdilo, ki ga izda pristojni imenovani zdravnik.

Dodatno k navedenemu še pojasnjujemo, da 167.a člen ZDR-1 (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23 in 136/23 – ZIUZDS; v nadaljevanju besedila: ZDR-1) določa novo pravico delavca (tudi javnega uslužbenca) do odsotnosti pod pogoji iz tega člena (oskrbovalski dopust). Člen določa le pravico do odsotnosti, ne pa tudi pravice do nadomestila plače. Citirana pravica do oskrbovalskega dopusta je tako samostojna pravica, čeprav se lahko v določenih primerih razlogi za odsotnost prekrivajo. Predstojnik v vsakem konkretnem primeru presoja ali gre za situacijo iz posamezne pravne podlage (41. člen ZDDO, 167.a člen ZDR-1).

S spoštovanjem,

Peter Pogačar

generalni direktor

Poslano:

- naslovniku: po e-pošti